Or mizhin bixaꞌ xtu roꞌ lagún kwaꞌn ñaꞌn lazh men Gadara,
laore ngula Jesús bark,
tuli nguzubi tu miyiꞌ nzhak miyizh lo Me,
zilitaꞌ nzho xaꞌ reꞌ leꞌn panteón no dox nzho mbi mal laxtoꞌ xaꞌ.
Mbaino yent cho leꞌ gan liꞌbdoꞌ xaꞌ,
ni kun kaden,
porke nayax wëlt miliꞌb niꞌ xaꞌ kun kaden;
no rë wëlt michoꞌ xaꞌi,
kuzeꞌ yent cho xek lo xaꞌ.
Zhëy-yëꞌle nikizë xaꞌ leꞌn panteón no leꞌn mont,
mbaino nibizhyë xaꞌ,
no nikëꞌ xaꞌ ke taꞌ xaꞌ.
Per or une miyiꞌ reꞌ Jesús zitraꞌ,
karre nguzubi xaꞌ no nguzuxib xaꞌ lo Me,
no naye nguruꞌzhië xaꞌ,
nzhab xaꞌ:
―¡Yent kwan nizaka kun lu,
Jesús Xgaꞌn Dios,
Me nzho lo yibëꞌ!
¡Kinaꞌba lol por Dios,
nazakzital da!
Saꞌ midiꞌzh xaꞌ por rë mbi mal kwaꞌn nzho laxtoꞌ xaꞌ,
porke lëꞌ Jesús kiyab lo xaꞌ:
―¡Mbi mal,
guroꞌ laxtoꞌ miyiꞌ reꞌ!
Mbaino nu minaꞌbdiꞌzh Jesús lo mbi mal zeꞌ:
―¿Xmod lël?
―nzhab Jesús.
Orzeꞌ mikab mbi mal zeꞌ:
―Na lë legión,
porke dox nayax no.
No nu dox kinaꞌb rë mbi mal reꞌ lo Jesús,
par naxëꞌl Me rë mbi reꞌ xtu lazh men.
No gax laka zeꞌ,
taꞌ tu lom;
nzhin tu bëd kuch,
kiyao ma,
no dox kinaꞌb rë mbi mal zeꞌ lo Jesús par ziyël Jesús biy laxtoꞌ rë kuch kwaꞌn nzhin zeꞌ.
Orzeꞌ nguziyël Jesús,
nguroꞌ rë mbi mal zeꞌ par ñai laxtoꞌ rë kuch zeꞌ,
pas como tu chop mil ma;
lëꞌchi nguzublo mikëꞌ rë bima karre yek tu lom par ngob bima haxta leꞌn barrank plo nzho nits;
zeꞌ ngut bima.
Or une rë xaꞌ nikina kuch zeꞌi,
karre ña bixaꞌ par ngwayab bixaꞌi lo rë men yezh,
mbaino lo rë men nzho dan.
Orzeꞌ,
rë men ngwatswiꞌ kwan ngok zeꞌ.
Or mizhin bixaꞌ lo Jesús,
une bixaꞌ xaꞌ ngok miyizh zeꞌ,
nzob la xaꞌ no nak la xaꞌ lar,
no menaye la niluꞌ xaꞌ;
no xaꞌ reꞌ,
xaꞌ nguio mbi mal laxtoꞌ;
orzeꞌ rë men mizheb.
No rë xaꞌ une kwaꞌn ngok kun xaꞌ ngok miyizh reꞌ,
mbaino kwaꞌn ngok kun rë kuch nzhin zeꞌ,
kidiꞌzh bixaꞌi lo más rë men,
orzeꞌ nguzublo dox kinaꞌb bixaꞌ lo Jesús,
par yubchi Jesús lo yuo cheꞌn bixaꞌ.
Or nzhakë Jesús leꞌn bark par bi Me,
mbaino lëꞌ miyiꞌ kwaꞌn ngok miyizh zeꞌ,
dox kinaꞌb miyiꞌ par ngakë miyiꞌ tich Jesús,
per nangaziyëlt Jesús,
sino ke nzhab Jesús:
―Bizë lo rë men lizhal,
no guzh rë kwaꞌn mileꞌ Dios por lu,
no xmod milats laxtoꞌ Diosal.
Orzeꞌ ña miyiꞌ zeꞌ,
no nguzublo kiyab miyiꞌy lo rë men kwaꞌn nzho rë yezh kwaꞌn ñaꞌn lazh men Decápolis,
kwaꞌn mileꞌ Jesús por lëꞌ xaꞌ.
No rë men niwiꞌ lo miyiꞌ reꞌ,
xe miaꞌn bixaꞌ tuli.